Vyfjarige is jongste in Afrika wat meganiese hart kryMnotho Mndebele, sy ma en Ina Kok en Bulelwa Ntilashe, die mediese personeel van die Netcare Sunninghill-hospitaal (Foto: Verskaf) ŉ Vyfjarige seuntjie van Newcastle in KwaZulu-Natal sterk goed aan nadat hy ŉ paar maande gelede die jongste mens in Afrika geword het om ŉ meganiese hart te ontvang. Mnotho Mndebele, die ontvanger van die meganiese hart, was volgens ŉ verklaring van die Maboneng-hartinstituut vir sowat vier maande voor die operasie in die hoësorgeenheid van die Netcare Sunninghill-hospitaal en het maar net 17 kg geweeg toe dié baanbreker-operasie gedoen kon word wat gaan verseker dat sy erg beskadigde hart aanhou funksioneer. Volgens dr. Viljee Jonker, die hartchirurg wat die operasie op Mndebele gedoen het, het hy die sogenaamde HeartWave- ventrikulêre hulpstelsel (HVAD) ontvang. Dié toestel is ŉ pomp wat ontwerp is om ŉ pasiënt se verswakte hart te help om bloed deur die hele liggaam te pomp. Die toestel, wat so groot soos ŉ gholfbal is, herstel bloedtoevoer wanneer die ontvanger se linkerventrikel nog reg funksioneer. Hy word dan met ŉ pypie deur die maag herlei na ŉ batterypak wat die pasiënt aan sy lyf dra. Jonker sê hy is baie tevrede met Mndebele se vordering ná die operasie. “Die multidissiplinêre span wat by sy behandeling betrokke was, is absoluut tevrede met sy vordering, veral omdat hy maande voor die operasie baie siek was. Hy het nou ŉ nuwe kans om te leef en kan uitsien daarna om saam met sy familie huis toe te gaan,” sê hy. Volgens Jonker sal Mndebele tot groot mate weer “die lewe van ŉ normale vyfjarige seuntjie” kan hê wanneer hy eers weer tuis is. Mnotho Mndebele en sy ma, Mbali Mndebele (Foto: Verskaf) “Hy sal skool toe kan gaan en alles kan doen wat ander jong seuntjies doen. Hy sal egter vir die res van sy lewe ŉ klein sakkie om sy middel of op sy rug moet dra wat die batterye vir die ‘meganiese hart’ bevat, of tot hy ŉ hartoorplanting kry. Die batterye sal elke agt uur herlaai moet word.” Mndebele het op ŉ jong ouderdom ŉ hartsiekte opgedoen wat veroorsaak dat die een ventrikel in sy hart vergroot en nie meer voldoende bloed pomp of bloedtoever ondersteun nie. Volgens Jonker kan die oorsaak van dié toestand, bekend as kardiomiopatie, dikwels nie bepaal word nie. Jonker sê die HeartWave- ventrikulêre hulpstelsel (HVAD) stel ŉ hartoorplanting met baie jare uit, wat verseker dat Mndebele vir tyd en wyl normaal kan leef tot hy ŉ gepaste hartskenker kry. Die toestel sal verseker dat hy normaal groei tot die dag wanneer hy vir ŉ hartoorplanting kan gaan. “Terwyl hy vir ŉ hartskenker wag, kan hy ŉ normale lewe lei en sy kinderlewe geniet. Dit verbeter sy lewensgehalte aansienlik, want as hy nié die operasie sou kry nie, sou hy net aanhou verswak en bedlêend gewees het tot hy ŉ hartoorplanting kon kry.” Jonker sê dié meganiese hartoorplanting word wêreldwyd al meer algemeen om hartpasiënte die kans te gee om normaal te leef tot hulle eendag ŉ hartskenker kry.